(แก้ไข)FTE ตั้งเป้ารายได้ปีนี้โตแตะ 1.08 พันลบ. หลังตุน Backlog แน่น 350 ลบ.
(แก้ไข)FTE ตั้งเป้ารายได้ปีนี้โตแตะ 1.08 พันลบ. หลังตุน Backlog แน่น 350 ลบ. คาดรับรู้รายได้ปีนี้ 60% จ่อประมูลงานโครงการออกแบบ-ติดตั้งระบบดับเพลิงภาครัฐและเอกชนเพิ่ม รู้ผล Q3/61
13 ก.ค. 2561

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE เปิดเผยว่า บริษัทวางเป้าหมายรายได้ปีนี้เติบโตไม่ต่ำกว่า 10% มาที่อยู่ที่ราว 1,080 ล้านบาท หลังปัจจุบันมีงานในมือ (Backlog) อยู่ที่ประมาณ 350 ล้านบาท แบ่งเป็นงานจัดจำหน่าย 110 ล้านบาท งานออกแบบติดตั้งระบบดับเพลิง 240 ล้านบาท คาดว่าจะรับรู้รายได้ในปีนี้ 60%
ขณะที่ในช่วงไตรมาส 1/61 ที่ผ่านมาบริษัทได้รับผลกระทบจากโครงการที่ล่าช้าและค่าเงินบาทที่ผันผวน และคาดว่าผลกระทบจากค่าเงินจะส่งผลต่อเนื่องมายังไตรมาส 2/61 เล็กน้อย และปัญหาดังกล่าวจะกลับสู่ภาวะปกติได้ในไตรมาส 3/61 ขณะเดียวกันบริษัทได้เร่งการยื่นประมูลงานโครงการออกแบบ-ติดตั้งระบบดับเพลิงของทั้งภาครัฐและเอกชน รวมถึงการเข้าเสนองานกับโรงงานในนิคมอุตสาหกรรมเพิ่ม เพื่อชดเชยโครงการที่มีความล่าช้า คาดว่าจะทยอยทราบผลการประมูลในช่วงไตรมาส 3/61 นี้
นอกจากนี้บริษัทเตรียมเปิดให้บริการสาขาระยองภายในเดือน มิ.ย.นี้ โดยมีแผนขยายฐานการเข้ารับงานติดตั้งระบบดับเพลิงโรงงานในนิคมอุตสาหกรรม ขณะนี้อยู่ระหว่างการติดตั้งอุปกรณ์สำนักงาน และเริ่มเจรจากับโรงงานในนิคมอุตสาหกรรมเพิ่ม คาดว่าจะสามารถรับงานและรับรู้รายได้ทันที เนื่องจากในช่วงก่อนหน้านี้ได้มีการเริ่มนำเสนอผลิตภัณฑ์และบริการกับลูกค้าบางส่วนแล้ว
อย่างไรก็ตามตลาดอุปกรณ์ดับเพลิงในภาคตะวันออกมีการแข่งขันค่อนข้างสูง แต่บริษัทมีความเชื่อมั่นว่าการที่บริษัทมีอุปกรณ์-ระบบดับเพลิงครบวงจร ผลิตภัณฑ์มีมาตรฐานสากลเป็นที่ยอมรับจากทั่วโลก อีกทั้งมีความเชี่ยวชาญงานระบบดับเพลิงทุกรูปแบบเป็นอย่างดี จะส่งผลให้ได้รับความไว้วางใจจากผู้รับเหมาและผู้ประกอบการในการใช้บริการ
“บริษัทเห็นถึงศักยภาพในการเติบโตของอุตสาหกรรมภาคตะวันออก จากปัจจัยสนับสนุนในอนาคตของโครงการ EEC ที่จะมีการพัฒนาโครงสร้างพื้นฐาน ทั้งทางถนน รถไฟ ท่าเรือ นิคมอุตสาหกรรม และอาคาร ซึ่งมีความจำเป็นในการติดตั้งอุปกรณ์-ระบบดับเพลิงในทุกที่ การเปิดสาขาดังกล่าวจะสามารถให้บริการลูกค้าทั้งในส่วนของงานรับเหมาและจำหน่ายอุปกรณ์ได้อย่างรวดเร็ว” นายทักษิณ กล่าว